
Р Е Ш Е Н И Е
№ РП–425–19–027
Днес, на19.06.2019 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Заместник-председател: Антон Славчев
Член: Пламен Йоцов
Член: Силвия Къдрева
У С Т А Н О В И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01-С-425 от 31.05.2019г.
	Сигналът е насочен срещу Теменужка Симеонова, Хрипсиме Мъгърдичян и Пламен Генев – съдии в Софийски градски съд.
	В сигнала се съдържат твърдения за евентуални нарушения от страна на съдия Теменужка Симеонова, съдия Хрипсиме Мъгърдичян и младши съдия Пламен Генев, касаещи техни действия като 3-ти състав по гр.д. №2369/2018г. по описа на СГС, свързани с уведомяването на заинтересованото лице.
	Към сигнала са приложени като доказателства: съобщение от 14.05.2019г. по гр.д. (В) №2369/2018г. и жалба до ВКС, вх. №52010/2018г.
При проверката относно допустимостта на сигнала се установи, че същият не отговаря на изискванията на чл.47, ал.7 от ЗПКОНПИ – лицата, срещу които е подаден сигнала не попадат в обхвата на лицата, заемащи висша публична длъжност по чл.6, ал.1 от ЗПКОНПИ, за които компетентна да се произнесе е КПКОНПИ.
От събраните в хода на административното производство доказателства Комисията установи следното от фактическа страна:
Сигналът е подаден от физическо лице с посочени три имена, ЕГН, адрес и е подписан.
При проверка на електронната страница на Софийски градски съд, в Гражданско отделение – въззивни състави, в III-б състав са вписани съдиите: Теменужка Симеонова, Хрипсиме Мъгърдичян и младши съдия Пламен Генев.
При така установената фактическа обстановка, Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати.
Теменужка Симеонова, Хрипсиме Мъгърдичян и Пламен Генев, в качеството им на съдии в Софийски градски съд са лица, заемащи висша публична длъжност, съгласно чл.6, ал.1, т.7 от ЗПКОНПИ.
Проверката за конфликт на интереси на съдиите, съгласно чл.6, ал.2 от ЗПКОНПИ се извършва при условията на Закона за съдебната власт, а подадените до Комисията сигнали за конфликт на интереси или за корупция, по смисъла на ЗПКОНПИ, срещу съдия, прокурор или следовател, се изпращат за проверка от Инспектората към Висшия съдебен съвет (чл.47, ал.7 от ЗПКОНПИ).
Горното е основание за прекратяване на производството и изпращане на сигнала по компетентност на Инспектората към Висшия съдебен съвет, съгласно чл.47, ал.7 от ЗПКОНПИ.
Предвид гореизложеното, на основание чл.27, ал.2 от АПК, във вр. с чл.6, ал.1 и чл.47, ал.7от Закона за противодействие на корупцията и за отнемане на незаконно придобитото имущество,
Комисията за противодействие на корупцията и за отнемане на незаконно придобитото имущество,
Р Е Ш И: 
ПРЕКРАТЯВА производството по сигнал с рег. № ЦУ01-С-425/ 31.05.2019г. против Теменужка E.Симеонова, ЕГН*** – съдия в Софийски градски съд.
ПРЕКРАТЯВА производството по сигнал с рег. № ЦУ01-С-425/ 31.05.2019 г. против Хрипсиме К. Мъгърдичян, ЕГН*** – съдия в Софийски градски съд.
ПРЕКРАТЯВА производството по сигнал с рег. № ЦУ01-С-425/ 31.05.2019 г. против Пламен Г.Генев, ЕГН*** – младши-съдия в Софийски градски съд.
ПРЕПРАЩА сигнал с рег. № ЦУ01-С-425/31.05.2019 г. на КПКОНПИ по компетентност на Инспектора към Висшия съдебен съвет за предприемане на необходимите действия.
Препис от решението да се изпрати, ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
КОМИСИЯ:            
		Заместник-председател:…………………………/Антон Славчев/
Член:……………………………………./Пламен Йоцов/
Член:……………………………………. /Силвия Къдрева/

